РЕГЛАМЕНТ (ЕО) № 963/2007 НА КОМИСИЯТА
от 14 август 2007 година
за прилагане на Регламент (ЕО, Евратом) № 58/97 на Съвета относно дерогациите, които се предоставят за структурната бизнес статистика
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО, Евратом) № 58/97 на Съвета от 20 декември 1996 г. относно структурната бизнес статистика (1), и по-специално член 12, подточка х) от него,
като има предвид, че:
(1)
С Регламент (ЕО, Евратом) № 58/97 беше установена обща рамка за изготвянето на статистически данни на Общността за разходите за опазване на околната среда, както и за структурата, дейността, показателите и конкурентноспособността на пенсионните фондове.
(2)
В член 11 от Регламент (ЕО, Евратом) № 58/97 се предвижда предоставянето на дерогации от разпоредбите на приложенията към посочения регламент по време на преходните периоди. В съответствие с раздел 10 от приложение 2 и раздел 10 от приложение 7 към посочения регламент, предвидените преходни периоди могат да бъдат допълнително продължени по отношение на някои характеристики.
(3)
С Регламент (ЕО) № 1667/2003 на Комисията на 1 септември 2003 г. (2) на държавите-членки бяха предоставени дерогации по време на преходния период за референтните години от 2001 до 2004 г. по отношение на статистиките за разходите за опазване на околната среда и за референтните години от 2002 до 2004 г. по отношение на пенсионните фондове.
(4)
Някои държави-членки поискаха да се удължи преходният период за дерогации от някои разпоредби на приложение 2 към Регламент (ЕО, Евратом) № 58/97 по отношение на характеристики 21 12 0 и 21 14 0 за референтните години от 2005 до 2008 г., с цел да бъдат въведени необходимите системи за събиране на данни или за адаптиране на съществуващите системи, така че в края на преходния период разпоредбите на регламента да бъдат спазени.
(5)
Няколко държави-членки поискаха да се удължи преходният период за дерогации от някои разпоредби на приложение 7 към Регламент (ЕО, Евратом) № 58/97 по отношение на пенсионните фондове през референтните години от 2005 до 2007 г., с цел да бъдат въведени необходимите системи за събиране на данни или за адаптиране на съществуващите системи, така че в края на преходния период разпоредбите на регламента да бъдат спазени.
(6)
Предоставянето на тези дерогации изглежда оправдано, тъй като исканията на държавите-членки са изградени на основателната нужда от допълнително адаптиране на техните системи за събиране на данни.
(7)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Предоставят се дерогации от характеристики 21 12 0 и 21 14 0 от раздел 4 от приложение 2 към Регламент (ЕО, Евратом) № 58/97 за референтните години от 2005 до 2008 г., както е определено в приложение I към настоящия регламент.
Член 2
Предоставят се дерогации от списъка на характеристиките, фигуриращи в раздел 4 от приложение 7 към Регламент (ЕО, Евратом) № 58/97, за референтните години от 2005 до 2007 г., както е определено в приложение II към настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 август 2007 година.